
Volituse andmine
1. Asjaolud ja menetluse käik 
Seoses Ruumiandmete seaduse § 55 lõige 4 ning §-e 56, 57, 60, 61 ja 76 rakendumisega alates 01.01.2012.a. kehtib nõue, et kõiki katastriüksuste, hoonete ja hooneosade koha-aadresside muudatusi teostab omavalitsus läbi Aadressiandmete süsteemi (ADS) menetlusrakenduse.

Andmete muutmist on võimalik teostada Maa-ameti poolt tehtava kandega juhul, kui omavalitsus sõlmib ADS infosüsteemi vastutava töötlejaga (Maa-ametiga) vastava kokkuleppe. Piisab, kui omavalitsus annab Maa-ametile vastava volituse, tuginedes seejuures Ruumiandmete seaduse § 57 lõikele 6.

Nimetatud volitus annaks Maa-ametile õiguse teha katastriüksuste ja ilma ehitisregistri (EHR) seoseta hoonete ning hooneosade koha-aadressides järgmisi muudatusi:

• Eesti haldus- ja asustusjaotuse klassifikaatori (EHAK) muudatustega kaasnevaid muudatusi;
•  Väiksemaid parandusi, millega ei kaasne koha-aadressi sisulist muudatust (näiteks enne 01.01.2012. tekkinud kirjavigade parandamine).

Muudatused, mis eeldavad haldusmenetluse läbiviimist ja puudutatud isikute teavitamist, Maa-amet selle volituse alusel teostada ei saa. Igakordsetest muudatustest mida tehakse volituse alusel, teavitab Maa-amet omavalitsust.

EHAK muudatusi tuleb üldiselt harva ette, kuid juhul, kui need kinnitatakse, on muutmist vajavate objektide arv tavaliselt suur (näiteks terve aiandühistu kõik katastriüksused, hooned ja hooneosad tuleb muuta n.ö käsitööna) ja kanded peavad olema tehtud 30 päeva jooksul peale EHAK muudatuse jõustumist. Enne 2012. aastat muutis katastripidaja katastriüksuste aadressid (sealhulgas parandas ka kannetesse sattunud kirjavead) ise Maaregistris, ilma et omavalitsus oleks pidanud lisatööd tegema, ruumiandmete seaduse regulatsiooni alusel ei saa Maa-amet enam seesuguseid menetlusi teha ilma omavalitsuse-poolse volituseta.
Kuna ADS sisaldab ka hulgaliselt hoonete andmeid, millel EHR seos puudub, saaks Maa-amet eelkirjeldatud muudatused teostada ka nende hoonete ja hooneosade puhul volituse alusel.

2. Õiguslikud alused
2.1. Kohaliku omavalitsuse korralduse seadus § 6 lõike 1 kohaselt on omavalitsusüksuse ülesandeks korraldada antud vallas või linnas sotsiaalabi ja -teenuseid, vanurite hoolekannet, noorsootööd, elamu- ja kommunaalmajandust, veevarustust ja kanalisatsiooni, heakorda, jäätmehooldust, ruumilist planeerimist, valla- või linnasisest ühistransporti ning valla teede ja linnatänavate korrashoidu, juhul kui need ülesanded ei ole seadusega antud kellegi teise täita.

2.2. Ruumiandmete seaduse § 54 lõike 1 kohaselt koha-aadressi määraja on kohalik omavalitsus.
2.3. Ruumiandmete seaduse § 57 lõike 6 alusel aadressiandmete süsteemi ümberkorraldamisel teostab koha-aadressi muudatused ADS-i infosüsteemi vastutav töötleja. Kokkuleppel koha-aadressi määrajaga võib ADS-i infosüsteemi vastutav töötleja muuta koha-aadressid ka käesoleva paragrahvi lõike 1 punktides 1 ja 2 sätestatud juhtudel.
2.4. Kohaliku omavalitsuse korralduse seaduse § 22 lõike 2 kohaselt seadusega kohaliku omavalitsuse, kohaliku omavalitsusüksuse või kohaliku omavalitsusorgani pädevusse antud küsimusi otsustab kohaliku omavalitsuse volikogu, kes võib delegeerida nende küsimuste lahendamise valitsusele.
3. Otsus
3.1. Volitada Maa-ametit (reg. 70003098, Mustamäe tee 51, 10621 Tallinn) teostama aadressiandmete süsteemi infosüsteemis järgmiseid tegevusi:
3.1.1 katastriüksuste koha-aadresside muutmine vastavalt Eesti haldus- ja asustusjaotuse muudatustele;
3.1.2 nende hoonete ja hooneosade, mida ei ole Riiklikus ehitisregistris, koha-aadresside muutmine vastavalt Eesti haldus-ja asustusjaotuse muudatustele;
3.1.3 kirjavigade jms parandamine enne 01.01.2012 maakatastris registreeritud katastriüksuste koha-aadressides;
3.1.4 katastriüksuste ning hoonete ja hooneosade, mida ei ole Riiklikus ehitisregistris, koha-aadresside mittesisuliste paranduste tegemine.
3.2 Maa-amet teostab eelloetletud tegevusi üksnes neil juhtudel, kui muudatus ei eelda haldusmenetluse läbiviimist. Igakordsetest muudatustest teavitab Maa-amet Narva Linnavalitsust.
4. Rakendussätted
4.1 Otsus jõustub teatavakstegemisest.
4.2  Otsus teha teatavaks Maa-ametile ja avalikustada Narva linna veebilehel www.narva.ee ja Narva Linnavalitsuse Arhitektuuri- ja Linnaplaneerimise Ameti veebilehel www.narvaplan.ee.

4.3 Otsust on võimalik vaidlustada Tartu Halduskohtu Jõhvi kohtumajas 30 päeva jooksul arvates teatavakstegemise päevast.

